tartuNLP/wikipedia-smugri-20251201 huggingface dataset:
Madridi metroo

Madridi metroo (hispaania keeles "Metro de Madrid") on Hispaania pealinna Madridi teenindav metroo. 
Liinide kogupikkusega 296,6 km on see maailma kaheksas suurim metroovõrk ning selles on kokku 329 jaama. Metrooliine on 12. Madridi metrood kasutas 2023. aastal üle 662 miljoni inimese. Madridis toimib ka ulatuslik Cercanías Madrid lähirongivõrk, mida haldab Renfe ning mis ristub mitmes kohas metrooga.
Metroo avas 17. oktoobril 1919 kuningas Alfonso XIII.
Kultuuriloojate üleskutse

Kultuuriloojate üleskutse ("Aufruf der Kulturschaffenden") on 18. augustil 1934 ilmunud saksa kirjanike ja kunstnike teadaanne seoses riigipresident Paul von Hindenburgi surma ja järgmiseks päevaks (19. augustiks 1934) ettenähtud rahvahääletusega, mille puhul väljendatakse toetust riigikantsler Adolf Hitlerile ja lootust temaga seotud paremale tulevikule.
Üleskutsele kirjutasid alla:
Muḩammad al-Malkī

Muḩammad ‘Āmir ar-Rāshid al-Malkī ("Mohamed Amer Al-Rashed Al-Malky"; araabia keeles محمد عامر الراشد المالكى; sündinud 1. detsembril 1962) on Omaani endine kergejõustiklane (sprinter).
Ta sai 1988. aasta suveolümpiamängudel kergejõustikuvõistlusel meeste 400 m jooksus 8. koha.
See on Omaani seni parim tulemus kaasaegsetel olümpiamängudel üldse.
Ta osales 400 m jooksus ka 1984. aasta suveolümpiamängude kergejõustikuvõistlusel ja 1992. aasta suveolümpiamängude kergejõustikuvõistlusel, kuid langes juba eeljooksudes välja.
Ta kuulus ka Omaani 4 × 400 meetri teatejooksu meeskonda 1984. aasta suveolümpiamängude kergejõustikuvõistlusel ja 1988. aasta suveolümpiamängudel kergejõustikuvõistlusel, kuid mõlemal korral langes Omaani meeskond juba eeljooksudes välja.
Ta oli Omaani delegatsiooni lipukandja 2000. aasta suveolümpiamängudel.
Omaani jäähokikoondis

Omaani meeste jäähokikoondis esindab Omaani jäähokis rahvusvahelistel võistlustel. 
Omaan ei ole Rahvusvahelise Jäähokiliidu täisliige, vaid on alates 27. maist 2014 selle assotsieerunud liige. Omaani koondis ei kajastu IIHFi edetabelis.
Omaan ei ole võtnud osa maailmameistrivõistlustest. Küll on osaletud Aasia ja Okeaania erinevatel jäähoki tiitlivõistlustel. Parim koht on seni olnud IIHFi Aasia Väljakutsekarika (inglise keeles "IIHF Challenge Cup of Asia") 7. koht 2019. aastal. Samuti on osaletud Pärsia lahe maade ja araabia maade erinevatel tiitlivõistlustel.
Koondise esimene ametlik rahvusvaheline kohtumine toimus 26. mail 2010 Araabia Ühendemiraatide jäähokikoondisega. Kohtumine kaotati 11–0.
Seni suurim võit on olnud 9. juunil 2014 Katari jäähokikoondise üle 9–3 ja suurim kaotus on olnud 28. jaanuaril 2016 Kuveidi jäähokikoondise vastu 17–1.
Tartu massimõrv

Tartu massimõrvaks võidakse nimetada järgmisi sündmusi:
Wyryki-Wola

Wyryki-Wola on küla Wyryki vallas Włodawa maakonnas Lublini vojevoodkonnas Poola idaosas.
Septembris 2025 kukkus allalastud Vene Shahed-drooni vrakk külas elumajale, kui Vene droonid Poola tungisid.
2022. aasta Brasiilia riigipöördeplaan

2022. aasta Brasiilia riigipöördeplaan oli eskpresident Jair Bolsonaro ja tema kaasvõitlejate plaan korraldada Brasiilias riigipööre. Bolsonaro kaotas 2022. aasta üldvalimised ning kavatses koos mõnede oma valitsuse liikmete ja sõjaväelastega takistada valituks osutunud Luiz Inácio Lula da Silval võimule tulemist. Selleks plaanisid nad arreteerida ülemkohtu kohtuniku Alexandre de Moraesi ja senati presidendi Rodrigo Pacheco ning tasalülitada ülemkohtu, parlamendi ja valimiskohtu. Plaani üksikasjad ja osalised paljastasid uurimisasutused ning ajakirjandus 2023. ja 2024. aasta vältel.
Pärast kolme võimu väljaku ründamist jaanuaris 2023 peeti kinni üle 1400 meeleavaldusel osalenu. Järgmise aasta veebruaris arreteeris politsei Liberaalse Partei juhi Valdemar Costa Neto ning kolm Bolsonaro nõunikku. Novembris 2024 esitas politsei Bolsonarole ning 36-le kaasosalisele kahtlustuse Brasiilia demokraatlike institutsioonide kukutamise katses ning president Lula, asepresident Geraldo Alckmini ja ülemkohtunik Moraesi tapmise kavatsemises. Detsembris 2024 peeti kinni ka Bolsonaroga koos kandideerinud endine kabinetiülem Walter Braga Netto. Veebruaris 2025 esitas peaprokurör Paulo Gonet Branco Bolsonarole ning 34-le kaasosalisele süüdistuse riigipöördekatses. Märtsis 2025 võttis ülemkohus asja menetlusse.
Kohtuasja menetleti septembris 2025 ning kohus määrast Bolsonarole 27 aasta ja 3 kuu pikkuse vangistuse.
Alates juulist 2025 hakkas Ameerika Ühendriikide Trumpi administratsioon Brasiilia valitsust avalikult kritiseerima, väites, et Bolsonarole oli liiga tehtud. Ameerika Ühendriigid kehtestasid Brasiiliale 50-protsendised tollid, tühistasid kaheksa Brasiilia ülemkohtuniku viisad ning kehtestasid Moraesile sanktsioonid.
Kõrgeim Liidukohus

Kõrgeim Liidukohus (portugali keeles "Supremo Tribunal Federal" (STF)) on Brasiilia Liitvabariigi ülemkohus, mis täidab peamiselt põhiseaduslikkuse järelevalve kohtu ülesandeid. See on põhiseaduslikkuse küsimustes riigi kõrgeim kohtuinstants ning selle otsuseid ei saa vaidlustada. Põhiseaduslikkusega mitteseonduvaid asju menetletakse Kõrgeimas Appellatsioonikohtus ("Superior Tribunal de Justiça").
Dmitry Denisov

Dmitry Denisov (sündinud 17. septembril 1980 Ižkaris) on udmurdi soost Eesti jurist ning soome-ugri kultuuri edendaja. Alates 1998. aastast elab ta Eestis.
Denisov lõpetas 2004. aastal Tartu Ülikooli õigusteaduse bakalaureuseõppe ning kaitses 2010. aastal samas teadusmagistritöö teemal „Euroopa Nõukogu rahvusvähemuste õiguskaitse standardid ja nende mõju Venemaa Föderatsiooni rahvusvähemuste õiguskaitsele“. Alates  2009. aastast töötab ta Tartu Ülikoolis teadus- ja arendustegevuse juristina.
Denisov mängib kitarri, basskitarri ja karmoškat Tartu soome-ugri ansambli „Kännu Peal Käbi“ koosseisus. Ta kuulub Udmurdi Ühingu Yumshan Gur juhatusse.
Põiskõdrake

Põiskõdrake ("Physaria") on taimeperekond ristõieliste sugukonnas.
Physaria ovalifolia

Physaria ovalifolia on liik ristõieliste sugukonnas.
Mirjam Koch

Mirjam Koch (sündinud 16. septembril 2001 Tartus) on eesti raadioajakirjanik ja tantsija.
Elulugu.
Tantsijana.
Koch tegeles 2008. aastast võistlustantsuga, tantsis nii Ladina-Ameerika kui ka standardtantsusid. 2017. aastani tantsis ta Tantsuklubis Stiil. 2013. aastast osales ta mitmetel WDSF-i võistlustel. 2017. aastal läks Koch üle Tantsukooli Respect. Tema treeneriks oli Kaisa Oja-Mehine.
Ta jätkas võistlustel osalemist ja võitis 2018. aastal Lviv Openil noorte vanusegrupis esikoha nii standard kui ladina-ameerika tantsudes. 2019. lõpetas Koch tantsimise vigastuse tõttu. Aastatel 2019–2020 oli ta Respectis tantsutreener.
Haridus.
Koch lõpetas 2020. aastal Miina Härma Gümnaasiumi ja 2024. aastal Tartu Ülikooli ajakirjanduse bakalaureuseõppe kõrvalerialaga kommunikatsioonis. Ülikoolis avaldas ta artikleid ajakirjas Peegel. Tema bakalaureusetöö teema oli „Vastandumine valimisreklaamides: EKRE ja Reformierakonna Facebooki reklaamide retooriline profiil“ ning tema juhendajaks oli Kaspar Kruup.
Töökäik.
Koch on Eesti Rahvusringhäälingus kaastöid avaldanud 2023. aastast. 15. aprillist 2025 on ta Eesti Rahvusringhäälingus raadiouudiste vastutav toimetaja.
Isiklikku.
Kochi õde on galerist Kaari Koch.
Rein Hiob

Rein Hiob (sündinud 25. oktoobril 1947) on eesti keemik ja mälumängur.
Hiob lõpetas 1970. aastal Tartu Ülikooli keemiaosakonna. 1984. aastal kaitses ta doktorikraadi teemal „Gaasifaasilise homolüüsi kineetika struktuuriefektid“. Aastatel 1972–2009 töötas ta Tartu Ülikoolis nooremteaduri, vanemteaduri, programmeerija, teaduri ja keemikuna.
Hiob on osalenud nii üksik-, paaris- kui võistkondlikel mälumängudel üle Eesti. Ta on saavutanud 2019. aastal Tartu meistrivõistlustel üksikmängus kolmanda koha, 2020. aastal võistkonna Kuke Talu koosseisus Põlvamaa meistritiitli, 2014. aastal võistkonna Tähtvere vald koosseisus Emajõe Mängudel esimese koha ning 2017/2018. ja 2020/2021. hooajal võistkonna Artes Terrae koosseisus Tartu meistrivõistlustel teise koha. 
Isiklikku.
Rein Hiobi pojad on linnaplaneerija Mart Hiob ja jurist Laur Hiob.
Thesaurarius

Thesaurarius oli varahoidja ametikoht keskaegsetes kiriklikes institutsioonides, nagu toomkapiitlid, stiftikapiitlid, kloostrid ja rüütliordud. Thesaurarius oli üks katedraalikiriku või stiftikapiitli kõrgeimaid isikuid, kogu, kuhu kuulusid ka praost, katedraali või stifti dekaan, skolastik, kantor ja tavaliselt ka keldrihoidja. Kloostrites vastutas ta abti ees; katedraali ja stiftikapiitlites vastutas ta praosti ees.
Thesaurarius vastutas kapiitli või kloostri vara ja vahendite haldamise eest. Ta vastutas nn ("fabrica ecclesiae" ), s.t kaupade tootmise, haldamise eest. See tähendas varasid, mis koosnesid hoonetest, maast, viinamarjaistandustest, metsadest, karjääridest, veskitest, kapitalist, sihtasutustest, annuiteetidest, kirikuannetustest jne, mis olid ette nähtud kiriku või kloostrikompleksi ehitamiseks ja hooldamiseks, samuti religioossete tseremooniate ja riituste vajadusteks. Ta vastutas raamatupidamise eest ja tagas seega ka kümnise ja muude maksude nõuetekohase kogumise. Tema vastutusalasse kuulus muu hulgas liturgilise sisustuse ja käärkambri eest; nende korrashoid ja vastav personal, alates köstrist kuni kellalööjani, olid tema kontrolli all. Hiljem abistas või asendas teda üks või mitu köstrit ning ta ise hoidis enda käes ainult nende asjade finantsjuhtimist. Thesaurariuse vastutusalasse kuulus ka katedraali, kloostri või kiriku varakamber.
UNESCO maailmapärand Omaanis

Omaani alal on UNESCO maailmapärandi nimistus viis objekti ja ootenimistus on seitse objekti.
Nimistusse on kantud:
Ootenimistus on seitse objektiː
Kustutatud objekt.
Omaan on üks väheseid riike (teised on Saksamaa ja Suurbritannia), kus objekt on kahjustavate muudatuste tõttu arvatud välja maailmapärandi nimistust.
Malta Ülikool

Malta Ülikool (malta keeles: "L-Università ta' Malta"; inglise keeles "University of Malta"; ladina keeles: "Universitas Melitensis") on avalik-õiguslik ülikool Maltal. See asutati 1592. aastal Collegium Melitense nime all, millest 1769. aastal tekkis "Pubblica Università di Studi Generali".
Selle peakorter asub Msidas, kus asub ka peamine ülikoolilinnak. Veel kaks ülikoolilinnakut asuvad Vallettas ja Gozol.
1999. aastal asutati Roomas ülikooli Itaalia filiaal.
Kaadmiumkollane (värvus)

Kaadmiumkollane on üks kollastest värvitoonidest, mis sarnaneb värvipigmendi kaadmiumkollase (kaadmiumsulfiidi või kaadmiumsulfoseleniidi) värvusega. Vastavalt pigmendi värvierisustele, mis sõltuvad pigmendi valmistamisprotsessist ja omadustest, varieerub ka kaadmiumkollaseks peetav värvitoon.
Variatsioonid.
Kaadmiumkollasele vastava värvitooni "jaune de cadmium" vasteks annab prantsuskeelsete värvinimetuste portaal pourpre.com toonivahemiku erksast peaaegu sidrunkollasest kuni sooja tumekollase värvuseni, mis on vastavuses pigmendi kaadmiumkollase värvuse varieerumisega 
ISCC-NBS-i värvisõnaraamatu "Color: Universal Language and Dictionary of Names" järgi on kaadmiumkollane värvus ("Cadmium Yellow") murtud oranž, keskmine oranž või murtud oranžkollane , toon "Light Cadmium" erkkollane , "Cadmium Lemon" erk rohekaskollane või särav rohekaskollane .
Pantone värvitoon 15-1054 "Cadmium Yellow" on oranžikaskollane .
Veebivärv "Cadmium Yellow" on tumekollane , keskmine või erkkollane , "Cadmium Yellow Lemon" on erkkollane
Hispaania merevägi

Hispaania merevägi, ametlikult "Armada", on Hispaania relvajõudude merekaitse eest vastutav osa ning üks vanimaid merevägesid maailmas. Hispaania merevägi on vastutanud mitmete oluliste ajalooliste saavutuste eest meresõidu ajaloos – neist kuulsaimad on Põhja-Ameerika avastamine ja esimene ümbermaailmareis. Sajandite jooksul mängis see võtmerolli Hispaania impeeriumi laienemisel ja konsolideerimisel, pakkudes logistilist tuge ning kaitstes ulatuslikku kaubandusvõrgustikku Atlandi ookeanil Ameerika ja Euroopa vahel ning Vaiksel ookeanil Filipiinide ja Ameerika vahel.
15. sajandi lõpust kuni 18. sajandi keskpaigani oli Hispaania merevägi maailma võimsaim merevägi. 19. sajandi alguses, pärast suure osa impeeriumi kaotamist, kujundati merevägi väiksemaks, kuid säilitati märkimisväärne laevaehitusvõimekus. 1889. aastal võttis merevägi teenistusse esimese sõjalise allveelaeva ning aitas kaasa ka hävitajate arengule.
Hispaania mereväe peamised baasid asuvad Rotas, Ferrolis, San Fernandos ja Cartagenas.
Poola välisministeerium

Poola välisministeerium (poola keeles "Ministerstwo Spraw Zagranicznych" (MSZ)) on Poola Vabariigi välissuhete eest vastutav ministeerium. Ka on ministeeriumi haldusalas Poola osalemise korraldamise riikideülestes organisatsioonides, nagu Euroopa Liit ja NATO. Ministeeriumit juhib välisminister, kes kuulub ministrite nõukokku ehk valitsusse.
2025. aasta pealetung Gaza linnale

2025. aasta Gaza City pealetung (Iisraelis ametlikult Operatsioon Gideoni sõjavankrid II (heebrea keeles מבצע מרכבות גדעון ב', "Mivtza Merkavat Gid'on B"), Hamasi vastupealetung ametlikult Operatsioon Moosese oda) on Gaza sõja pealetung, mille Iisrael algatas 20. augustil 2025, et hõivata Hamasilt Gaza linn. Laiaulatuslik maapealetung algas 15. septembril. Iisrael on nimetanud seda sama aasta maist augustini toimunud pealetungi jätkuks.
Hamas teatas, et asub samal ajal vasturünnakule. Väidetavalt viis Hamas Iisraeli pantvangid pealetungi ajal Gaza linna lahingupiirkondadesse. Iisraeli võimud arvasid, et Hamas tahab pantvange kasutada inimkilpidena.
Laiaulatuslik pealetung süvendab Gaza humanitaarkriisi, 22. augustil kinnitati, et Gaza linnas on IPC-skaala järgi näljahäda. Kui Hamas ei alistu, plaanivad Iisraeli võimud kogu linna hävitada, 31. augusti seisuga on mõnedes elamupiirkondades alanud lammutustööd.
Ameerika Ühendriikide esileedi

Ameerika Ühendriikide esileedi (inglise keeles "First Lady of the United States", FLOTUS) on Ameerika Ühendriikide presidendi abikaasale presidendi ametiajaks antav tiitel. Kuigi esileedi ametikohustusi ei ole kirja pandud ega ametlikult sõnastatud, on tal Ameerika Ühendriikide poliitikas ja avalikus elus prominentne roll. Traditsiooniliselt on ta Valge Maja võõrustaja.
Varem on vallalised või lesestunud presidendid palunud mõnd enda sugulast Valge Maja võõrustajaks. Alates 20. sajandi algusest on esileedil ka oma meeskond, kuhu kuuluvad avalike suhete, personali ja üritustega tegelevad inimesed. Esileedi abistamiseks ja asjaajamiseks on organiseeritud Ameerika Ühendriikide Esileedi Kantselei ("Office of the First Lady of the United States"), mis asub Valge Maja Idatiivas.
Alates 1990. aastatest on esileedi roll märgatavalt muutunud. Esileedi osaleb poliitkampaaniates, haldab Valget Maja, seisab heategevuslike eesmärkide eest ja esindab presidenti tseremoniaalüritustel. Esileedid on olnud mõjukad mitmetes valdkondades, nagu mood, avalik arvamus ja naiste õigused. Alates 2025. aastast on Ameerika Ühendriikide esileedi president Donald Trumpi abikaasa Melania Trump.
Hansaplant

Aianduskeskus Hansaplant on 1997. aastal asutatud Eesti kapitalil põhinev aiandusettevõte, mis on spetsialiseerunud istikute, toalillede, aia- ja sisustuskaupade ja lemmiklooma-kaupade jaemüügile. 
Tänaseks on ettevõte kasvanud 15 000 m² suuruseks aianduskeskuseks, mia regutseb nii füüsilise poena Kiili vallas (Ikea lähedal) kui ka veebipoes. Pakutakse valikut toataimi, õuetaimi, aiakaupu ja kodu sisustamise tooteid. 
Aadress: Kangru tee 19, Vaela küla, Kiili vald, Harjumaa.
August von Roth

August von Roth on mitme Rothi suguvõsa liikme nimi:
Markus Vetemaa

Markus Vetemaa (sündinud 5. oktoobril 1965 Tallinnas) on eesti kalateadlane ja kirjanik.
Vetemaa lõpetas 1983. aastal Tallinna 3. Keskkooli ning 1990. aastal Tartu Ülikooli bioloogia-geograafiateaduskonna bioloogina. 1993. aastal kaitses ta Tartu Ülikoolis teadusmagistritöö teemal „Tippviidikas "Alburnoides bipunctatus" (Bloch) Eestis“ ja 1998. aastal samas doktoritöö teemal „Reproduction parameters of Fish as indicators in environmental monitoring".
Alates 2018. aastast on Vetemaa Tartu Ülikooli Eesti mereinstituudi direktor ja 2021. aastast kalanduse professor Tartu Ülikoolis. Ta on Eesti delegaat Rahvusvahelise Mereuurimise Nõukogu (ICES) juures.
Isiklikku.
Tema isa oli kirjanik Enn Vetemaa, ema on nahakunstnik Eve Vetemaa ja õde riigiametnik Maria Alajõe.
Savipruun

Savipruun ehk savikarva on üks pruunidest värvitoonidest, heledam pruun toon, mis võib olla punaka varjundiga ja mis on savi värvi, värvuselt savi meenutav. Samas võidakse savikarva värvust samastada ka hallika tooniga ("argile").
Värvinimetust on kasutatud sisekujunduses ja materjalide, näiteks naha või tekstiili värvuse kirjeldamiseks.
Variatsioonid.
RAL Classic värvikaardi toon 8003 "Lehmbraun" on keskmine pruun ilma punaka toonita .
Ral Design värvivaliku toon 030 50 30 "Lehmrot" on jahe tume punakaspruun toon , toon 060 50 70 "Trockenlehm" oranžpruun ja toon 075 60 30 "Lehmocker" tumeda ookerkollase tooni .
Pantone värvivaliku toon 15-1231 "Clay" on heledam pruun , toon 18-1454 "Red Clay" keskmine punakaspruun , toon 18-1340 "Potter's Clay" sügav punakaspruun ja 18-1441 "Baked Clay" murtud pruun . Pantone värvitoon 16-1431 "Canyon Clay" on India punast meenutav tuhm-violetjaspunane , soojema tooniga on 15-1429 "Dusted Clay" ja 16-1330 "Muted Clay" .
Veebivärv "Clay" on soojatooniline hall , "Potter's Clay" on keskmine pruun ilma punaka toonita
Supilinna kiik

Supilinna kiik on Supilinnas Kartuli ja Oa tänava ning Emajõe vahelisel platsil asuv külakiik. Kiige püstitas Supilinna Selts aktiivse supilinlase Tarmo Lillo eestvedamisel 2013. aastal. 
Supilinlased võtsid kiige kiiresti omaks ning kiike ümbritsevat ala hakati kutsuma kiigeplatsiks. 2020. aastaks oli aga kiik sedavõrd amortiseerunud, et tuli ehitada uus. Koroonapendeemia tõttu jäid 2021. aastal Supilinna päevad pidamata, kuid kiigemeister Tarmo Lillo eestvõttel tulid supilinlased tavapärasel Supilinna päevade toimumise ajal 24.-25. aprillil kiigeplatsile kokku ning püstitasid sinna uue külakiige. Kiige taastamiseks kogus Supilinna Selts annetustest kokku 2241 eurot.
Eldorado

Eldorado (ka El Dorado) on müütiline arvatavalt Lõuna-Ameerikas asuv kullast linn.
Algselt tähendas El Dorado "kullatud meest" ning Manoa oli selle mehe kullast linn. Aja jooksul need lood põimusid ning hakkasid rääkima Eldorado linnast. Eldoradot on otsitud alates ajast, kui Hispaania konkistadoorid 1500. aastatel asusid aardeid otsima ja kuulsid rituaalist, milles osales kullaga kaetud mees ning mille käigus ohverdati kulda. Ilmselt oli tegemist muiscade kuningaga, kes kattis end kullaga ja hüppas seejärel Guatavita järve.
Eldoradot pole kunagi leitud, kuid selle otsingud on nõudnud hulga inimelusid.
Refleksiivne juhtimine

Refleksiivne juhtimine on juhtimisviis, millega vastane pannakse tegema oletusi, mis muudavad tema tegevust juhtimise teostajale soovitud suunas.
Näiteks on Venemaal hea saata Eestisse droonisid, eestlased ei saa aru miks Venemaa seda teeb ja tugevdab oma õhukaitset, mis on kallis ja Eestil on vähem võimalik aidata Ukrainat.
Refleksiivse juhtimise teooria on seotud mänguteooriaga ning selle lõi nõukogude teadlane Vladimir Lefebvre (Vladimir Lefevr).
Elmer Sterken

Elmer Sterken (sündinud 24. juunil 1961 Apeldoornis Hollandis) on hollandi majandusteadlane ja kõrgharidustegelane.
Sterken on Groningeni ülikooli rahandusökonoomika professor ning oli aastatel 2011–2019 sama ülikooli rektor. Alates 2022. aastast on ta Tartu Ülikooli nõukogu ja alates 2023. aastast Erasmuse Rotterdami ülikooli nõukogu liige.
Edmund Bölau

Edmund Voldemar Bölau (29. oktoober 1910 Tallinn – 17. detsember 1995 Helsingborg) oli Eesti geoloog.
Ta lõpetas 1929 Tallinna Toomkooli, 1933 Tallinna Pedagoogiumi, 1936 Tallinna Konservatooriumi oreli erialal, 1936–1940 (lõpetas "cum laude") õppis Tartu Ülikooli matemaatika-loodusteaduskonnas, 1941 mag. sc. nat., 1944 dr. phil. nat.
1930–1931 teenis Auto-Tanki Rügemendi rasketankirühmas (kapral). 1933–1936 Jakob Westholmi Poeglaste Gümnaasiumi õpetaja, 1941 geoloogia kateedri vanemlaborant, seejärel Geoloogia Muuseumi teaduslik töötaja, 1942–1944 Tartu Ülikooli teaduslik stipendiaat geoloogia alal. 
1944 põgenes Rootsi. 1946–1976 geoloog "Höganäs-Billesholm AB" juures. Eesti Loodusuurijate Seltsi Koondise Eksiilis liige, toimetaja. Hiljem asus elama Saksamaale.
Guatavita järv

Guatavita järv (hispaania keeles "Laguna Guatavita") asub Colombia Andide mäestikus Cundinamarca departemangus.
Järv paikneb 57 km pealinnast Bogotást kirdes. Järv on ringikujuline ning selle pindala on 19,8 hektarit. Varasemad teooriad, mille järgi tekkis kraater meteoriiditabamuse, vulkaanilise tegevuse või lubjakivi varisemise tõttu, on nüüdseks ümber lükatud. Kõige tõenäolisem seleus on, et see tekkis maa-aluste soolade lahustumisel antikliinis, mille tagajärjel moodustus omalaadne sissevajumine.
Guatavita on tuntud müütilise Eldorado inspiratsiooniallikana.
Nicholas Grimshaw

Sir Nicholas Grimshaw (9. oktoober 1939 Hove – 14. september 2025) oli inglise arhitekt, keda peetakse üheks kõrgtehnoloogilise arhitektuuri silmapaistvamaks esindajaks. Ta oli tuntud tehniliselt uuenduslike ja funktsionaalsete avalike hoonetega.
Grimshaw õppis Edinburghi Kunstikolledžis ja Londoni Architectural Association School of Architecture'is. Karjääri alguses töötas ta koos arhitekt Terry Farrelliga, kuid 1980. aastal asutas ta oma büroo Grimshaw Architects, mis saavutas rahvusvahelise tuntuse.
Tema tuntumad tööd on Waterloo raudteejaam Londonis ja Eden Project Cornwallis. 
Aastal 2002 löödi ta teenete eest arhitektuuri vallas rüütliks. Aastatel 2004–2006 oli ta Briti Kuningliku Arhitektide Instituudi (RIBA) president. Aastal 2019 pälvis ta RIBA kuningliku kuldmedali.
Sir Nicholas Grimshaw suri 85-aastaselt 14. septembril 2025.
Emmia

Emmia on klassi "Agaricomycetes" kuuluv kandseente perekond.
Ülle Ernits

Ülle Ernits (sündinud 7. detsembril 1962) on eesti tervishoiuteadlane ja Tallinna Tervishoiu Kõrgkooli rektor alates 2006. aastast.
Haridustee.
Ülle Ernits lõpetas 1983. aastal Tallinna Meditsiinikooli meditsiiniõe kutsega. Aastatel 1992–1998 õppis ta Tallinna Pedagoogikaülikoolis, kus sai rakenduskõrghariduse kutseõpetaja ja sotsiaalpedagoogina. Sealsamas omandas ta 1999–2000 sotsiaaltöö bakalaureusekraadi ning 2000–2001 sotsiaaltöö magistri kraadi (magistritöö ”Sotsiaalsed õendustegevused Mustamäe Haigla näitel”, juhendaja Taimi Tulva).
Aastatel 2004–2018 õppis Ernits Soomes Tampere Ülikooli terviseteaduste osakonnas, kus kaitses doktoritöö "Eesti õenduse areng ja kujunemine ühiskonna muutustes: retrospektiivne uuring" (juhendajad Päivi Åstedt-Kurki ja Eija Paavilainen). 
2025. aastal omandas ta Tartu Ülikooli usuteaduskonnas magistrikraadi. Tema töö "Patsientide religiooniga seotud vajadused õendusprotsessis: religioosse heaolu toetamise võimalusi" valmis juhendaja Kaido Soomi käe all. 
Töökäik.
Ülle Ernits töötas aastatel 1977–1982 Tallinna Vabariiklikus Haiglas hooldusõena ja 1983–1991 meditsiiniõena Tallinna Linna Kiirabihaiglas. 1991. aastal töötas ta lühikest aega ka Soomes Oulu Ülikooli Keskhaigla neuroloogiakliinikus õena. 
Alates 1991. aastast töötas ta Tallinna Meditsiinikoolis õpetajana, aastatel 1998–2001 oli asedirektor, 2001–2002 direktori kohusetäitja ja 2002–2005 direktor. Pärast kooli ümberkorraldamist Tallinna Tervishoiu Kõrgkooliks sai Ülle Ernitsast 2005. aastal rektori kohusetäitja ning 2006. aastal rektor. 
Ühiskondlik ja erialane tegevus.
Lisaks on Ernits osalenud ka teiste nõukogude ja komiteede töös, sealhulgas Haridusstrateegia 2021–2035 töörühmas „Õpetamine kui koostöö ja õpetaja kui teejuht“, e-Ülikooli nõukogus, ERASMUS+ juhtkomitees, SA Eesti Rakenduskõrgkoolid nõukogus ning Sotsiaalministeeriumi tervishoiuvaldkonna töötajate koolituskomisjonis. 
Poliitiline tegevus.
12. veebruaril 2025 astus Ülle Ernits Sotsiaaldemokraatlikku Erakonda. Ta kandideeris 2025. aasta kohaliku omavalitsuste volikogude valimistel Mustamäe linnaosas, sai 434 häält ning ei osutunud valituks.
Omaani riaal

Omaani riaal (araabia keeles ريال) on Omaani rahaühik. Jaguneb 1000 baisaks.
Omaani riaal võeti kasutusele 1970. aastal, mil see vahetas välja Pärsia lahe ruupia. 
ISO 4217 kood on OMR.
2025. aasta septembri seisuga on 1 euro 0,452 Omani riaali ehk 1 riaal = 2,2095 eurot.
Johann Mürkes

Johannes (Johann) Mürkes (16/28. juuni 1854 – 30. november / 13. detsember 1905) oli eesti põllumees ja munitsipaalpoliitik.
Mürkes sündis Järvamaal Vahastu mõisa veskirentniku pojana. Pärast isa varast surma pidi ta koos ema ja kolme õega töötama Vahastu mõisas, kus ta oli järgemööda põllutööline, karjane, tallipoiss, kutsar ja piimamees. 18-aastaselt sai Lehmja karjamõisa piimameheks ja siis Anija lähedal asuva Mullikmäe karjamõisa rentnikuks. Tüli tõttu mõisaomaniku pärijatega kaotas soodsa rendilepingu. Seejärel kolis ta Tallinna ja sai Tallinna apteekrite Burchardtite suguvõsa suvemõisa Luisenhofi rentnikuks. 
1898. aastal ostis Johannes Mürkes koos ärimees Karl Nikolai Mendiga pikka aega Burchardtite käes olnud suvemõisa ning alates 1900. aastast oli Kadrioru ja Lasnamäe vahel asunud suvemõis Johannes Mürkese ainuomandis. Johannes Mürkes tegutses Tallinna Põllumeeste Seltsis ja rahvuslikes kultuuriseltsides (Lootus). 1904. aastal valiti ta Tallinna linnavolinikuks. 
Mürkes laskis Tallinnas oma maja juurde püstitada 15 sülla kõrguse lipuvarda. Iga kord, kui Mürkesel oli teada Anija paruni möödasõit, laskis ta lipuvardasse tõmmata 40 küünra pikkuse Vene lipu. Seda sellepärast, et Anija parun oli tundnud äärmist vastikust kõige venepärase, eriti aga vene rahvusvärvide vastu.
Opus spicatum

Opus spicatum on müürilao tüüp, mida kasutati Vana-Rooma ning Bütsantsi arhitektuuris ja mis jätkus keskajal eelromaanikas ja romaanikas, aga ka hiljem; see kujutas endast telliste, kiviplaatide või tahutud kivide ladumist kalasabamustris.
Sageli kasutati seda ladumisviisi dekoratiivsel eesmärgil, tavaliselt sillutistes ja põrandates, aga ka mustriribadena või täitemustrina seintes. Konstruktsiooniliselt on see nõrgem kui tavaline ladu, kuna viltu asetatud kivid võivad surve all horisontaalsuunas nihkuda. Stabiilsuse suurendamiseks vaheldati seda müüriladu kahes või kolmest kivireast koosneva tavalise horisontaalse müürilaoga.
On oletatud, et üksik "opus spicatum"-mustririba seinas, näiteks kirikute või elumajade puhul, võis algselt kanda tõrjemaagilist otstarvet. Selline tõlgendus võetakse kõne alla juhul, kui kalasabamustris müüriladu on ainult välisseintes või avade, näiteks akende ja uste lähedal.
2025. aasta Eesti meeste karikavõistlused võrkpallis

Eesti meeste karikavõistlused võrkpallis 2025 (sponsornimega Aadu Luukase karikas) on 78. korda toimuvad karikavõistlused Eesti võrkpalliklubidele, mida korraldab Eesti Võrkpalli Liit. Karikavõistlused lõppevad suure ja väikese karikafinaaliga 21. detsembril Unibet Arenal. Võistlustest võtab osa 11 Eesti meeste Balti- ja esiliigas osalevat võrkpalliklubi. Tiitlikaitsja on Pärnu VK. Esmakordselt mängitakse välja ka väike karikas.
Võistkonnad.
2025. aastal osaleb karikavõistlustel 11 Eesti võrkpalliklubi (5 meistriliiga klubi ja 6 esiliiga klubi).
Turniiri protseduur.
Paaride loosimine.
Eesti karikavõistluste loosimine toimus 17. septembril 2025 Unibet Arenal. Kohtadele 1 ja 2 loositi eelmise aasta finalistid Bigbank Tartu ja Pärnu VK. Kohtadele 3 ja 4 loositi Selver x TalTech ja Barrus Võru. Ülejäänud osalejad loositi kohtadele 5–11.
Edasipääseja selgitamine.
Karikavõitja selgitatakse ühest finaalmängust.
Väikese karika süsteem.
Veerandfinaali kaotanud võistkonnad jätkavad mängimist väikese karika arvestuses (välja arvatud meistriliiga klubid). Kui meistriliiga klubi(d) kaotab veerandfinaali, siis asendab teda väikese karika turniiril eelringist välja langenud parim(ad) "õnnelik kaotaja".
"Õnneliku kaotaja" määramisel arvestatakse eelringi tulemusi:
Turniiritabel.
Põhiturniir.
Eelring
Veerandfinaalseeriad
Poolfinaalseeriad
Finaal
Väike karikas.
Poolfinaalseeriad
Finaal
Statistika.
"Seisuga 06.11.2025."
Newporti prügimäele maetud Bitcoinid

2013. aastal viskas Walesi IT-spetsialist James Howells ekslikult Newportis asuva Walesi Docksway prügilasse sülearvuti kõvaketta, mis sisaldas 8000 Bitcoini privaatvõtit. Seejärel kutsus Howells kokku spetsialistide meeskonna ja leidis võimaluse väljakaevamiste rahastamiseks, kuid Newporti linnavolikogu keeldus loa andmisest, viidates otsingutega seotud kuludele ja keskkonnamõjule. Kui kõvaketas avastatakse, lubab Howells jagada 30% tulust volikogu ja Newporti elanike vahel.
2024. aasta detsembris kaebas Howells omavalitsuse kohtusse 495 miljoni naela eest, kusjuures omavalitsus vaidlustas väite, et seade on ikka veel tema omand. Howells ja tema meeskond usuvad, et andmete taastamine kõvakettalt on endiselt võimalik, samas kui nõukogu jätkab oma skeptiliste seisukohtade väljendamist. Pärast paari kohtuistungit jättis kõrgem kohus 2025. aasta jaanuaris Howellsi nõude rahuldamata, otsustades, et tegemist on edutu juhtumiga.
Kadunud Bitcoinide otsimist on võrreldud digitaalse aardejahiga.
2025. aasta veebruari seisuga oli kadunud Bitcoinide hinnanguliseks väärtuseks 597 miljonit naelsterlingut (751 miljonit USA dollarit).
Ķeiķenieki

Ķeiķenieki on küla ("mazciems") Lätis Madona piirkonnas Barkava vallas.
Ķeiķenieki asub valla kirdeosas Aiviekste jõe kaldal.
Mihhail Nikitin

Mihhail Aleksandrovitš Nikitin (Михаил Александрович Никитин; sündinud 10. novembril 1982 Moskvas) on vene bioloog ja teaduse populariseerija. Tema uurimisvaldkond on molekulaarne fülogeneetika (loomade genoomi evolutsioon). 
Ta lõpetas Moskva ülikooli bioloogiateaduskonna "cum laude". Alates 2008. aastast on ta Moskva ülikooli Belozerski-nimelise füüsikalis-keemilise bioloogia teadusinstituudi vanemteadur. 
2019. aasta juulis osales Nikitin protestides opositsiooniliste Moskva linnaduuma kandidaatide kõrvaldamise vastu. Foto, mis näitab, kuidas Rosgvardija teda käsi väänates konvoeerib, levis laialdaselt meedias.
Isiklikku.
19. septembril 2016 abiellus ta ulmekirjanik Jelena Karmalskajaga.
Valgusfoorikoalitsioon

Valgusfoorikoalitsiooniks ("Ampelkoalition") nimetatakse Saksamaa poliitikas koalitsiooni, mis koosneb kolmest parteist - SPD, FDP ja rohelised. Nimetus tuleneb parteide kasutatavatest värvidest - SPDl punane ja FDPl kollane, mis koos rohelisega moodustavad otsekui valgusfoori.
Valgusfoorikoalitsiooni moodustamine on üldjuhul raske, sest kuigi kõik kolm parteid on sotsiaalselt liberaalsed, siis SPD ja rohelised on rohkem vasakpoolsema suunitlusega, samas kui FDP pooldab laissez-faire majanduspoliitikat ja on tavaliselt olnud koalitsioonis keskparempoolse CDUga. Tavaliselt välistab FDP valgusfoorikoalitsioonis osalemise, näiteks tegi seda parteijuht Guido Westerwelle 2009. aasta valimiste järel.
Liidumaa tasandil on valgusfoorikoalitsioon olnud võimul kolmel liidumaal: Brandenburgis aastail 1990-1994, Bremenis 1991-1995 ja Reinimaa-Pfalzis alates 2016. aastast (ja uuesti peale 2021. aasta valimisi). Koalitsioonikõnelused peale 2001. aasta Berliini ja 2010. aasta Põhja-Reini-Vestfaali valimisi luhtusid.
Föderaaltasandil moodustati valgusfoorikoalitsioon esimest korda peale 2021. aasta valimisi, eesotsas Olaf Scholziga (SPD). Kuid koalitsioon lagunes 2024. aasta novembris, kui FDP rahandusminister Christian Lindner keeldus toetamast 2025. aasta riigieelarve kava, mispeale Scholz vabastas ta ametist ja kaks kolmest ülejäänud FDP ministrist astusid tagasi, mispeale jäi järele SPD-roheliste vähemusvalitsus.
Hammarskjöld

Hammarskjöld on Rootsi päritolu aadlisuguvõsa. 
Per Mikaelsson aadeldati Hammarskiöld nimega poolt 1610. aastal ning immatrikuleeriti Rootsi rüütelkonna aadelkonnamatriklisse tituleerimata aadlisuguvõsana nr 135 all.
Pelle Pohlak

Pelle Pohlak (sündinud 31. detsembril 1988 Tallinnas) on Eesti ettevõtja ja poliitik, 2021–2025 Kose vallavolikogu liige ning ISAMAA Harjumaa piirkonna aseesimees ja Kose piirkonna esimees.
Haridus.
2004. aastal lõpetanud Oru Põhikooli ja 2007. aastal Kose Gümnaasiumi. 2010. aastal jätkas Pohlak bakalaureuse õpinguid Tallinna Ülikoolis Loodus- ja terviseteaduste instituudis Kehakultuuri erialal. Aastal 2018 omandas ta Tallinna Ülikooli Kehakultuuri õpetaja magistrikraadi.
Poliitiline tegevus.
2021. aasta kohaliku omavalitsuse volikogude valimistel kandideeris ta Kose vallavolikogu liikmeks valimisliidus Uus Aeg, kogus 124 häält ja osutus valituks.
2023. aasta sügisel astus ISAMAA erakonda.
2024. aasta jaanuaris valiti ISAMAA Harjumaa juhatusse ja üleriigilisse volikokku.
2024. aasta veebruaris valiti ISAMAA Harjmaa piirkonna aseesimeheks.
2025. aasta alguses valiti ISAMAA Kose piirkonda juhtima.
Alates mai 2024 - oktoober 2025 Kose valla maa- ja keskkonnakomisjoni esimees.
2025. aasta kohaliku omavalitsuse volikogude valimistel kandideerib ta Kose vallavolikogu liikmeks ISAMAA nimekirjas.
Sport ja ettevõtlus.
Aastatel 2007-2013 mängis Pohlak Eesti Premium Liigas jalgpalli ja esindas FC Kuressaaret kõrgliigas 113 korda. 
2013-2016 oli FC Flora III meeskonna treener. Võistkond võitles kõikidel aastatel Esiliiga B tasemel püsimajäämise eest.
2014-2015 oli FC Kuressaare peatreener. Võistkond kukkus teisel aastal Esiliigast välja.
2016 võttis üle FC Flora presidendi ameti ja veab seda tänaseni. Tema juhtimisel on klubi võitnud 5 Eesti Meistritiitlit ja saanud esimese Eesti klubina Konverentsiliiga alagrupiturniirile. Mille käigus mängiti kaks korda viiki Küprose klubi Famagustaga ja võideti serblaste Partizani.
Eraelu.
Pelle Pohlak ja võrkpallur Marie Pohlak on abielus ja nende peres kasvab kolm last.
Puna-väikehüüp

Puna-väikehüüp ("Botaurus cinnamomeus") on haigurlaste sugukonda kuuluv linnuliik.
Välimus.
Puna-väikehüüp on 40–41 cm pikk. Kaalub 106 g.
Sulestik on peamiselt punakaspruun, alapool on heledam kui ülapool. Emaslinnu pealagi ja selg on hallikaspruunid. Kurgualune on beež. Isaslinnu kaelal on üks lai tumepruun triip, emaslinnu kaelal on mitu triipu. Nokk ja jalad on kollakasrohelised. Silmad on kollased.
Noorlinnu sulestik on punakaspruun heledate triipudega. Kurgualune on valge tumepruunide triipudega. Udusulis pojad on roosakaspruunid.
Levik.
Levila ulatub Indiast Kirde-Hiinani. Elavad ka Filipiinidel ja Suurtel Sunda saartel.
Elavad riisipõldudel, soodes, padurates ja roostikus. Keralas võib neid kohata ka rannikul, eriti mangroovides. Kalimantanil on neid kohatud 1980 m kõrgusel merepinnast.
Toitumine.
Toituvad kaladest, konnadest, limustest, putukatest ja koorikloomadest. Saagiks langevad kalad on kuni 13 cm pikad.
Toituvad üksikult. Toitu otsides kõnnivad aeglaselt. Peamiselt videvikulise eluviisiga, kuid võivad toituda ka päeval. Kõige aktiivsemad on nad kell 7.00–9.30 ja 18.30–20.00.
Pesitsemine.
Pesitsevad üksikult või kolooniates koos kormoranide, veisehaigrute ja musthüüpidega. Pesa on ehitatud okstest, pilliroost ja kruvipuu lehtedest ning vooderdatud lehtede ja rohuga. Pesa asub 1 m kõrgusel vee kohal, Kagu-Hiinas võivad pesitseda ka maapinnal.
Indias ja Kagu-Aasias pesitsevad juulist augustini, Malaka poolsaarel septembrist detsembrini ja veebruarist juulini, Jaaval oktoobrist juunini. Kurnas on 3–4 valget muna mõõtmetega 33–36,5 × 25,5–26,4 mm. Mune hauvad mõlemad vanemad.
Lagerborg

Lagerborg oli Rootsi aadlisuguvõsa.
Taina Ståhl

Taina Päivikki Ståhl (sünniperenimi Laakso; sündinud 22. märtsil 1960 Turus) on Soome ja Rootsi endine kergejõustiklane (kuulitõukaja ja kettaheitja).
Ta võitis kuulitõukes 1976. aastal Soome noorte meistrivõistlused ja sai 1977. aastal Soome sisemeistrivõistlustel pronksmedali.
Ta läks 1981. aastal Rootsi. Ta võitis Rootsi meistrivõistlustel kettaheites kuldmedali (1987) ja kaks hõbemedalit (1983 ja 1988), lisaks võistkondlikel meistrivõistlustel kolm kuldmedalit, ühe hõbemedali ja ühe pronksmedali ning hoidis mõnda aega ka Rootsi kettaheite rekordit (isiklik rekord 51,90).
Ta võistles Stockholmi "Spårvägars GoIF"-i nimel ja Rootsi eest kahel Soome-Rootsi kergejõustiku maavõistlusel. 
Isiklikku.
Tema poeg on Rootsi kettaheitja Daniel Ståhl ja tema tütar on Rootsi vasaraheitja Anneli Ståhl.
Af Petersens

af Petersens oli Rootsi aadlisuguvõsa.
Rootsisoomlased

Rootsisoomlased (soome keeles "ruotsinsuomalaiset") on soome päritolu inimesed ja soome keele kõnelejad Rootsis.
Mõiste Soomes.
Soomes loetakse rootsisoomlasteks kõiki soome päritolu inimesi Rootsis, sõltumata nende sünnikohast või Rootsi tuleku ajast (nende hulgas ka metsasoomlased ja meälased).
Mõiste Rootsis.
Rootsisoomlased (rootsi keeles "sverigefinländare") võib olla koondnimetus kõikidele Rootsis elavatele isikutele, kes on pärit Soomest, olenemata keelelisest kuuluvusest.
"Sverigefinnar" on üldiselt soomekeelsed, kes on pärit Rootsist ega ole immigreerunud Soomest.
Meälased on Rootsis tunnustatud ametliku vähemusena eraldi soomlastest ja nende puhul enam ei kasutata 'soome'-tüve (rootsi keeles enne "tornedalfinnar", praegu "tornedalingar").
Eve Annuk

Eve Annuk (sündinud 13. mail 1964) on Eesti kirjandusteadlane.
2005. aastal kaitses Annuk Tartu Ülikoolis doktoritöö "Ilmi Kolla ja tema aeg: biograafilise lähenemisviisi võimalusi nõukogude aja uurimise kontekstis" (juhendaja Arne Merilai).
Eve Annuk on töötanud pikka aega Eesti Kirjandusmuuseumis ja õppejõuna Tartu Ülikoolis ning on 2007. aastast ajakirja Ariadne Lõng peatoimetaja. Ta on toimetanud kirjandusloolisi kogumikke ja Ilmi Kolla postuumse koondkogu "Kõik mu laulud" (2009). Kirjandusloos on ta uurinud peamiselt Eesti naiskirjanikke ja nende retseptsiooni, kirjutades artikleid Elisabeth Aspest, Ilmi Kollast, Lilli Suburgist jt.
2025. aastal avaldas Annuk artiklikogumiku "Elu kui tekst", mis käsitleb kaht Eesti naiskirjanikku: Lilli Suburgit ja Ilmi Kollat.
Owen Barfield

Arthur Owen Barfield (9. november 1898 – 14. detsember 1997) oli inglise filosoof ja kirjanik.
Kevadpunkti pretsessioon

Kevadpunkti pretsessioon ehk võrdpäevsuste pretsessioon ehk telgmine pretsessioon ehk Maa telje pretsessioon on Päikese asendi muutus tähtede suhtes kevadisel pööripäeval, mis tuleneb Maa telje aeglasest pöörlemisest (pretsessioonist). Üheks pöördeks kulub 25722 aastat. Selle aja jooksul läheb Päike kevadisel pööripäeval läbi kõigist 12 Sodiaagi tähtkujust. Iga tähtkuju tähistab ühte ajastut, ühe ajastu pikkus on 2145 aastat. Pööripäevade pretsessioon on tuntud juba tuhandeid aastaid. Praegune ajastu on Kalade ajastu, mõne tõlgenduse järgi üleminek Veevalaja ajastusse.
Kuri konstant

Kuri konstant (ing k "evil invariable") on näitaja, mis kirjeldab eksitavalt mingit negatiivset sotsiaalset protsessi ja selles osalejaid, sest on konstrueeritud varjatud eesmärgil. 
Seda kasutatakse avaliku arvamuse mõjutamiseks, pahatihti hirmutamiseks. Levib sageli ajakirjanduse abil. 
Mõiste võttis kasutusele õiguspsühholoog Jüri Saar 2010. aastal. 
Mõiste kasutamine.
Kuri konstant pseudonäitajana moonutab tegelikkust, tekitab müra ja loob olukorrast vale ettekujutuse. Eestit iseloomustavate kurjade konstantide pideva kasutamise üks eesmärke on luua ja kinnistada üldpilt, mis kujutab jätkusuutmatut, kõiksuguste sotsiaalsete probleemide käes lõputult kannatavat riiki, kahjustades sealjuures riigi mainet ning vähendades ühiskondlikku usaldust.
Konstantide levitamist võivad alustada varjatud huvigrupid, edasi võib levitada ajakirjandus.
Välislingid.
Olukorrast Riigis 08. oktoober 2010
Paralleelne vanemlus

Paralleelne vanemlus on vanemluse korraldus, mida kasutatakse pärast vanemate lahkuminekut või lahutust, kui vanematevaheline suhtlus on konfliktne või puudub. Mudeli eesmärk on vähendada lapse kokkupuudet vanemate konfliktidega ja tagada lapse heaolu, võimaldades mõlemal vanemal lapse kasvatamises osaleda. 
Mõiste.
Paralleelne vanemlus erineb koostöövanemlusest, kus vanemad teevad lapse kasvatamisel tihedat koostööd. Paralleelse vanemluse puhul lepitakse kokku lapse hooldus- ja suhtluskorras, kuid igapäevane suhtlus toimub minimaalselt või vahendajate kaudu. Seda peetakse sobivaks lahenduseks olukordades, kus vanematevaheline konflikt on kõrge ja otsene suhtlemine kahjustaks lapse psühholoogilist heaolu.
Paralleelse vanemluse meetodit on kasutatud mitmes riigis pereõiguse praktikas ja soovitatud ka pereterapeutide ning perevahendajate poolt.
Rakendused ja kasutuspraktika.
Paralleelne vanemlus võimaldab mõlemal vanemal lapse kasvatamises osaleda ilma et nad peaksid pidevalt suhtlema. See vähendab lapse kokkupuudet vanemate vahelise konfliktiga ning toetab lapse emotsionaalset stabiilsust ja turvatunnet.
Paralleelset vanemlust on kasutatud mitmete riikide pereõiguse praktikas. Seda soovitatakse olukordades, kus lapsevanemad ei suuda koostöiselt suhelda, kuid lapse huvides on oluline säilitada mõlema vanemaga suhted. Mõnes riigis on paralleelne vanemlus osa kohtumäärustest või pereteraapia sekkumistest.
Paralleelne vanemlus Eestis.
Eestis on paralleelse vanemluse kui mõiste kasutus vähe levinud, kuid mitmed uurimused on käsitlenud lahku läinud vanemate suhtlust ja selle mõju lapse heaolule.
Need leiud viitavad, et paralleelne vanemlus võiks Eestis olla üks võimalik praktika konfliktsete lahkuminekute puhul.
Adra park

Adra park on park Põlva vallas Mammaste külas, Põlva linna piiril.
Park on saanud nime seal asuva adrakujulise monumendi järgi. Endel Taniloo loodud monumentaalskulptuur avati 1972. aastal. Varem oli sellel kiri "Au kolhoosi korrale".
Ajahn Mun

Luang Pu Mun Bhuridatto (tai keeles: มั่น ภูริทตฺโต, RTGS: "Man Phurithatto"; 20. jaanuar 1870 – 11. november 1949) oli Tai munk Isani piirkonnast, kes koos oma mentoriga Ajahn Sao Kantasīlo'ga rajas Tai metsatraditsiooni ehk „Kammaṭṭhāna traditsiooni“, mis levis kogu Tais ja mujal välismaal.
Masqaţi vanalinn

Masqaţi vanalinn on Omaani pealinna Masqaţi algne osa Omaani lahe rannikul.
Ülevaade.
Linna ümbritsevad mäed ja Omaani laht moodustavad ida- ja põhjaosas loodusliku piiri. Idapoolsed mäed eraldavad vanalinna uuemast põhiosast.
Masqaţi vanalinna ümbritseb lääne- ja lõunaküljest 1625. aastal ehitatud ümartornidega müür. Kuni 20. sajandi keskpaigani suleti linnaväravad kolm tundi pärast hämaruse saabumist. Pärast seda aega pidid tänavatel viibijad kaasas kandma laternat. Lisaks keelati peatänavatel suitsetamine ja ka avalik muusika mängimine.
Chequers

Chequers on härrastemaja ("country house") Inglismaal, Suurbritannia peaministri maaresidents. See ehitati 16. sajandil ning asub Ellesborough' küla lähistel Princes Risborough' ja Wendoveri linnade vahel Buckinghamshire'is Chiltern Hillsi jalamil. Chequers asub Londoni kesklinnast 64 km kaugusel.
Chequers on olnud ametisoleva peaministri maamaja aastast 1921, kui selle kinkis riigile Farehami vikont Lee. Maja on Inglismaa rahvuspärandi nimistus.
Tarkus (album)

Tarkus on Inglise progressivse roki ansambli Emerson, Lake &amp; Palmer teine stuudio album mis avaldati 1971. aastal. Tarkus sündis vulkaanist, läks võitlema, alistas sõjalennuki ja teise sõjamasina, kuid siis kohtus Manticore'ga (mütoloogiline koletis), kumbki pool ei võitnud ning lõpuks Tarkus põgenes.
Hiina suursaadik Ameerika Ühendriikides

Hiina suursaadik Ameerika Ühendriikides (hiina keeles 中华人民共和国 驻美利坚合众国特命全权大使; inglise keeles "Ambassador of China to the United States") on Hiina Rahvavabariigi ametlik diplomaatiline esindaja Ameerika Ühendriikides. Kuni 1935. aastani vahetasid Ameerika Ühendriigid ja Hiina saadikuid, seejärel suursaadikuid. Aastast 2023 on Hiina suursaadik Ameerika Ühendriikides Xie Feng.
Loend Hiina suursaadikutest Ameerika Ühendriikides.
Hiina Vabariik.
Aastast 1979 tegutsenud esindajate kohta vaata artiklit Taipei Majanduslik ja Kultuuriline Esindusbüroo Ameerika Ühendriikides.
ByteDance

ByteDance (hiina keeles 字节跳动有限公司) on Hiina võrgutehnoloogiaettevõte. Selle peakorter asub Pekingis, lisaks on sellel üksus ByteDance Ltd, mis on registreeritud Kaimanisaartel.
Ettevõtte asutas Zhang Yiming koos kaastöölistega aastal 2012, ByteDance arendas välja sotsiaalmeediarakenduse ja -platvormi TikTok (Douyin). Lisaks on ByteDance arendanud uudisteplatvormi Toutiao, videomontaažiäpi CapCut ja sotsiaalmeediarakenduse Lemon8.
ByteDance on mitmes riigis olnud vastuoluline, kuna selle rakenduste turva-, jälgimis- ja tsensuurimeetmed on tekitanud küsimusi.
Ojahüüp

Ojahüüp ("Botaurus sturmii") on haigurlaste sugukonda kuuluv linnuliik.
Välimus.
Ojahüüp on 27–30 cm pikk. Kaalub 142 g.
Ülapool on sinakashall, kurgualune ja rind on helepruunid mustade triipudega. Noka ülapool on must või tumeroheline, alapool kollane. Valjasriba ja silma ümbrus on sinine või kollakasroheline. Isaslinnu silmad on punakaspruunid või tumepunased, emaslinnul kollased. Jalad on kollased.
Noorlinnu sulestik on heledam kui täiskasvanul. Triibud kaelal on peenemad. Nokk on kollakashall. Silmad on oranžikaspunased.
Udusulis pojad on pruunid. Silmad on tumepruunid. Nokk ja jalad on roosad.
Levik.
Elavad Sahara-taguses Aafrikas.
Elavad jõgede, ojade, järvede ja tiikide ääres, padurates, mangroovides, soodes ja riisipõldudel.
Toitumine.
Toituvad peamiselt putukatest ja konnadest, aga ka väikestest kaladest, krabidest, ämblikest ja tigudest.
Toituvad üksi või paarides. Peamiselt öise eluviisiga, kuid võivad toituda ka päeval, eriti pilvise ilmaga. Toitu otsides seisavad paigal või kõnnivad aeglaselt.
Pesitsemine.
Tavaliselt pesitsevad üksikult või väikestes gruppides, vahel koos kold- ja paduhaigrutega. Okstest ehitatud ja rohuga vooderdatud pesa on 23–38 cm lai ja 7 cm sügav. Pesa asub 0,5–4 m kõrgusel vee kohal.
Tavaliselt pesitsevad vihmaperioodil, mõnes piirkonnas kuiva perioodi alguses. Kurnas on 2–5 valget mune mõõtmetega 34 × 28 mm. Haudeperiood kestab 18 päeva.
De Geer

De Geer on Rootsi, Hollandi ja Soome aadlisuguvõsa.
De Geeri aadlisuguvõsa on üks tuntumaid Rootsis.
Xinhua

Xinhua Uudisteagentuur (hiina keeles 新华通讯社) on Hiina Rahvavabariigi riiklik uudisteagentuur. See on Riiginõukogu ministeeriumitaseme institutsioon. Xinhua asutati aastal 1931 ning see on riigi suurim meediamaja.
Xinhua levitab uudiseid mitmes keeles ning on nii Hiina valitsuse kui Hiina Kommunistliku Partei häälekandja. Uudisteagentuuri peakontor asub Pekingis valitsuskompleks Zhongnanhai lähedal. Xinhua president (aastast 2022 Fu Hua) on ka Hiina Kommunistliku Partei Keskkomitee liige.
Xinhua levitatavate uudiste toon varieerub vastavalt sellele, kellele konkreetne uudis suunatud on. Agentuuri on kritiseeritud, kuna väidetavalt on see levitanud propagandat ja desinfot. Lisaks on Xinhuad süüdistatud Hiina võimude suhtes kriitiliste inimeste ja liikumiste kritiseerimises.
9. sümfoonia (Beethoven)

9. sümfoonia on koorisümfoonia, mille kirjutas aastatel 1822–1824 saksa helilooja Ludwig van Beethoven. See jäi tema viimaseks sümfooniaks. Sümfoonia esiettekanne oli 7. mail 1824 Viinis. Asjatundjad peavad seda klassikalise muusika meistriteoseks ning muusika ajaloo üheks tippsaavutuseks. Beethoveni 9. sümfoonia on üks maailma enimesitatud sümfooniaid.
Üheksas sümfoonia oli esimene sümfoonia, kus tuntud helilooja kasutas vokaale. Selle neljas käik ("Ood rõõmule") kasutab nelja soololauljat ning koori. Selle sõnad on pärit Friedrich Schilleri poolt aastal 1785 kirjutatud samanimelisest luuletusest, mida Beethoven aastal 1803 muutis. Kahekümnendal sajandil võttis "Oodi rõõmule" instrumentaalosa enda hümniks Euroopa Nõukogu (ning hiljem Euroopa Liit) ehk sellest sai Euroopa hümn.
Aastal 2001 lisas UNESCO 9. sümfoonia käsikirja, mida hoitakse Berliini Riigiraamatukogus, Maailma Mälu Programmi nimistusse. See on nimistu esimene muusikateos.
KrAZ-260

KrAZ-260 on Nõukogude Liidu sõjaväeveok. See on kolmeteljeline, kuueveoline ning seda toodeti KrAZi autovabrikus Ukraina NSV-s.
Indrek Tenno

 
Indrek Tenno (sündinud 1969. aastal Tartus) on Eesti prosaist, luuletaja ja publitsist.
Haridus.
Ta on lõpetanud 1987. aastal Tartu 5. keskkooli. Aastatel 1988–1990 viibis ta kohustuslikus sõjaväeteenistuses.
2010. a bakalaureuseõppe lõputöö Tartu Ülikooli usuteaduskonnas. Lõputöö teema "Põhja-Euraasia šamanismi teoreetilised käsitlused".
2018. a kaitstud magistritöö Tartu Ülikooli usuteaduskonnas religiooniantropoloogia erialal. Lõputöö teema "Neošamanistlike liikumiste tekkimisest ja vormidest ning nende paigutumisest Põhja-Euraasia traditsioonilise šamanismi konteksti Lõuna-Siberi rahvaste näitel".
Teosed.
Indrek Tenno novellid põimivad endasse kosmilise absoluudi otsinguid ja maise tavalise inimese igapäevast eluvalu. Tema tekstid loovad ühendusteid erinevate usundite vahel, näidates kokkuvõttes, et kõikide religioonide kujutletavad lõpp-punktid kohtuvad paratamatult, sest jumalikustumine kui inimelu ainus tõeline mõte võib toimuda läbi lõputute radade. Tema luule on aus ja otsekohene, isegi rõhutatult selge, kuigi võib viia segadusse liigselt tegevusväljale klammerdunuid.